述夢
作者：王邁
朝代：宋

paragraphs: 午枕避塵囂，夢乘銀潢槎。
好風吹衣袂，墮我天之涯。
羣仙赴號召，驂鳳來香車。
一見如故舊，絲麟酌流霞。
或鞭石爲羊，或握棗如瓜。
中有汗漫生，盤礴埋丹砂。
誰言仙有道，挾術相矜夸。
顧我亦可學，正坐一念差。
我笑謝之言，仙凡各有家。
悠悠御風還，聚散如團沙。
繩床一欠伸，茲遊真幻耶。
咄咄置勿論，呼童煮新茶。